arnastofnun/IGC-2024 huggingface dataset:
Kattarmjálmsheilkenni

Kattarmjálmsheilkenni er meðfætt heilkenni sem byggist á úrfellingu (tapi) á hluta af styttri armi litnings nr. 5. Einkennið er kennt við kattarmjálm vegna þess að nýfædd börn með þetta heilkenni gráta á sérkennilegu hátóna gráthljóði, sem líkist kattarmjálmi.
Jarðskjálftafræði

Jarðskjálftafræði eða skjálftafræði er undirgrein jarðeðlisfræðinnar sem fæst við rannsóknir á jarðskjálftum og hreyfingu bylgna í gegnum jörðina. Þeir sem leggja stund á greinina kallast jarðskjálftafræðingar eða skjálftafræðingar.
La Grosse tête

La Grosse tête ("Stórhöfði") er áttunda bókin í ritröðinni Sérstakt ævintýri um Sval... (franska "Série Le Spirou de…") þar sem ýmsir listamenn fá að spreyta sig á að semja ævintýri um Sval og Val, sem þó teljast ekki hluti hinnar opinberu ritraðar. Bókin kom út árið 2015. Höfundar sögunnar eru Makyo og Toldac en listamaðurinn Tehem teiknaði.

Söguþráður.

Valur sendir frá sér bók um ævintýri þeirra Svals, en gerir sinn hlut í atburðarásinni stærri en efni stóðu til, sem veldur togstreitu þeirra á milli. Ekki bætir úr skák að bókin selst lítið sem ekkert, sem veldur Val sárum vonbrigðum.

Meðan á þessu stendur rænir herinn völdum í Bretzelburg og "Lárus konungur" og "Bogga prinsessa", þjóðhöfðingi grannríkisins "Makabasta" (sjá: Neyðarkall frá Bretzelborg) eru sett af. Blaðakonan Bitla ákveður að efna til fjársöfnunar fyrir flóttamenn frá Bretzelborg. Svalur og Valur setja upp leikritog fá góða dóma. Í kjölfarið heimsækja þeir flóttamannabúðir Bretzelborgara og heyra um kúgunina í landinu, sem einkum felst í skefjalausu pylsuáti.

Kvikmyndaframleiðandi ákveður að koma á hvíta tjaldið bók Vals, sem byggð er á ævintýrinu úr La mauvaise tête og eru félagarnir ráðnir sem leikarar. Handritinu er þó breytt á þann hátt að Svalur verður aðalstjarnan og öðlast heimsfrægð og lifir í vellystingum en Valur verður sífellt bitrari.

Ákveðið er að ráðast í gerð framhaldsmyndar eftir sögunni Fanginn í styttunni, en af fjárhagslegum ástæðum er ákveðið að taka hana upp í Bretzelborg. Uppreisnarmenn ræna Sval og Val meðan á tökum stendur og þeir ákveða að ganga til liðs við uppreisnina með aðstoð Bitlu. Þeim tekst að brjóta herinn á bak aftur með hjálp töfralyfs frá Sveppagreifanum sem þeir byrla í matarskammt hermannanna og Lárus og Bogga taka aftur við valdataumunum.
Yosuke Ideguchi

Yosuke Ideguchi (fæddur 23. ágúst 1996) er japanskur knattspyrnumaður. Hann spilaði 11 leiki og skoraði 2 mörk með landsliðinu.
Kento Misao

Kento Misao (fæddur 16. apríl 1996) er japanskur knattspyrnumaður. Hann spilaði 1 leiki með landsliðinu.
Horst Köppel

Horst Köppel (fæddur 7. maí 1948) er þýskur knattspyrnumaður. Hann spilaði 11 leiki og skoraði 2 mörk með landsliðinu.
Wim Jansen

Wim Jansen (fæddur 28. október 1946; d. 25. januar 2022) var hollenskur knattspyrnumaður. Hann spilaði 65 leiki og skoraði 1 mörk með landsliðinu.
Stefano Lilipaly

Stefano Lilipaly (fæddur 10. janúar 1990) er indónesískur knattspyrnumaður. Hann spilaði 9 leiki og skoraði 2 mörk með landsliðinu.
Strandölur

Strandölur (fræðiheiti: "Alnus maritima") er elritegund frá Bandaríkjunum, og finnst á þremur aðskildum svæðum; í Oklahoma, Georgíu, og í Maryland og Delaware á Delmarva-skaga. Árið 2002 voru þessir þrír hópar viðurkenndir sem mismunandi undirtegundir, og gefin nöfnin "Alnus maritima" subsp. "oklahomensis", "Alnus maritima" subsp. "georgiensis", og "Alnus maritima" subsp. "maritima". Á meðan sumir telja undirtegundina "maritima" vera þá upprunalegustu og að hinar séu frávik sem hafi myndast vegna fjarlægðar, þá benda morphometric (greining á formi) og phylogeographic rannsóknir til að Oklahoma undirtegundin (subsp. "oklahomensis") sé í raun sú upprunalegasta að tegundin hafi áður haft mun víðari útbreiðslu í Bandaríkjunum.

"Alnus maritima" er talinn vera stór runni eða lítið tré og er eina haustblómstrandi tegund ættkvíslarinnar upprunnin í Norður Ameríku. Allar aðrar N-Amerískar elritegundir blómstra að vori. Haustblómstrunin sem er einkennandi fyrir "Alnus maritima" er deilt með tvemur gamlaheims elri-tegundum; "Alnus nitida" og "Alnus nepalensis", sem eru einlendar í suðaustur Asíu. Þessi mikli munur á blómgun við aðrar tegundir hefur leitt til að þær séu taldar til eigin undirættar; "Clethropsis".
Eldfjöll Íslands

Eldfjöll Íslands eru u.þ.b. 130 talsins, en 18 hafa gosið á sögulegum tíma, þ.e. eftir um árið 900. Einungis nokkur eldfjöll gjósa reglulega, til dæmis Hekla eða Krafla og Grímsvötn.
Sæfarinn

Sæfarinn: Ferðin kring um hnöttinn neðansjávar (franska: "Vingt mille lieues sous les mers") er skáldsaga eftir Jules Verne. Bókin var fyrst gefin út í íslenskri þýðingu Péturs G. Guðmundssonar árið 1908 og prentuð í Prentsmiðjunni Gutenberg. Hún birtist svo 8. nóvember 2005 á Project Gutenberg, enda Útgáfurétturinn löngu útrunninn. Jóhannes Birgir Jensson sá að hluta um að búa hana í hendur Distributed Proofreaders.

Bókin greinir frá ævintýrum Aronnax, Konsæls og Ned Lands þegar þeir eru teknir höndum af Núma skipstjóra og fylgja honum og áhöfn hans á kafbátnum Sæfaranum.
Orrustan um Frakkland

Orrustan um Frakkland eða fall Frakklands var innrás Þjóðverja í Frakkland úr Niðurlöndum í seinni heimsstyrjöldinni. Á sex vikum frá 10. maí 1940 tókst Þjóðverjum að sigra hersveitir bandamanna og leggja undir sig Frakkland, Belgíu, Lúxemborg og Holland. Vopnuð átök á vesturvígstöðvum Evrópu enduðu þar með með sigri Þjóðverja þar til bandamenn gerðu innrás í Normandí þann 6. júní 1944. Ítalía gekk einnig inn í stríðið þann 10. júní 1940 á meðan á innrásinni stóð og reyndi að gera innrás í Frakkland úr suðri.

Áætlun Þjóðverja fyrir innrásina skiptist í tvær aðgerðir: Í "Fall Gelb" („gulu aðgerðinni“) héldu brynvarðar þýskar hersveitir í gegn um Ardennafjöll og síðan meðfram Somme-dalnum og umkringdu þannig heri bandamanna sem höfðu haldið inn í Belgíu til að mæta innrásarhernum. Þjóðverjar ráku breskar, belgískar og franskar herdeildir út að hafinu og neyddu Breta til að flýja með landher sinn og nokkrar franskar herdeildir til Bretlands frá Dunkerque í „Dynamo-aðgerðinni“ svokölluðu.

Eftir undanhald breska hersins hófu Þjóðverjar "Fall Rot" eða „rauðu aðgerðina“ þann 5. júní. Sextíu herdeildir Frakka sem eftir voru á meginlandinu börðust heiftarlega gegn Þjóðverjum en tókst ekki að vinna bug á innrásarhernum þar sem Þjóðverjar nutu mikilla yfirburða í lofti og bryndeildir þeirra voru mun hreyfanlegri. Þjóðverjum tókst að komast í kringum Maginot-varnarlínuna og ráðast djúpt inn í Frakkland. Þýski herinn hertók París átakalaust þann 14. júní eftir að franska stjórnin var flúin og franski herinn í raun hruninn. Þýskir herforingjar hittu síðan franska embættismenn þann 18. júní og neyddu nýju frönsku ríkisstjórnina að samþykkja vopnahléssáttmála sem jafngiltu í raun skilyrðislausri uppgjöf.

Þann 22. júní var vopnahléssáttmáli undirritaður við Compiègne á milli Frakka og Þjóðverja. Fyrir vikið var Frakklandi skipt upp. Vichy-stjórnin sem Philippe Pétain marskálkur hafði stofnað leysti upp þriðja lýðveldið og Þjóðverjar hertóku norður- og austurhluta Frakklands. Ítalir hertóku lítið svæði í suðausturhluta Frakklands en Vichy-stjórnin fékk áfram að ráða yfir suðurhlutanum sem var kallaður "zone libre". Þjóðverjar hertóku frjálsa suðurhlutann í nóvember 1942 þar til bandamenn frelsuðu Frakkland sumarið 1944.
Gulfura

Gulfura (fræðiheiti: "Pinus ponderosa") er mjög stór furutegund með breytilegt búsvæði í vesturhluta N-Ameríku. Þetta er útbreiddasta furutegundin í N-Ameríku.

Hún var fyrst kynnt til nútíma vísinda 1826 í austur Washington nálægt núverandi staðsetningu Spokane (en hún er opinbert einkennistré bæjarins). Þá greindi David Douglas hana sem "Pinus resinosa". Douglas áttaði sig 1829, á að hann væri með nýja furutegund meðal eintaka sinna og gaf henni nafnið "Pinus ponderosa" vegna þungs viðarins. 1836 var því formlega skráð og lýst af Charles Lawson, skoskum ræktunarmanni. Það er formlegt ríkistré Montana.

Lýsing.

Gulfura er stórt tré. Börkurinn hjálpar til við að aðgreina þessa tegund frá öðrum tegundum. Fullorðin til öldruð tré eru með gulan til rauðgulan börk í breiðum til mjög breiðum flögum með svörtum sprungum. Yngri tré eru með svarbrúnan börk. Gulfuru undirtegundirnar fimm, þekkjast á einkennandi skær-grænum nálunum (samanber blágrænar á Pinus jeffreyi).

Mönnum ber ekki alveg saman um lyktina af gulfuru, en það er meir eða minna terpentína (aðallega terpenarnir alpha- og beta-pinenes, og delta-3-carene). Sumir vilja meina að hún hafi enga einkennandi lykt.

Stærð.

"„The National Register of Big Trees“" telur gulfuru sem nær 72m hæð og 820sm í ummál. Janúar 2011 var gulfura í Rogue River–Siskiyou National Forest í Óregon var mæld með laser og reyndist 81.79 m há. mælingin var gerð af Michael Taylor og Mario Vaden, frá Oregon. Tréð var klifið 13 október 2011, af "„Ascending The Giants“" (trjáklifurfyrirtæki í Portland, Oregon) mælt beint með málbandi; 81.77 m á hæð. Þetta gerir gulfuru aðra hæstu furutegundina eftir Pinus lambertiana.

Vistfræði og útbreiðsla.

Gulfura er almennt fjallategund. Hinsvegar, finnst hún á bökkum Niobrara-ár í Nebraska. Stakir lundir eru í Willamette-dal í Oregon og í Okanagan-dal og Puget-sundi í Washingtonfylki. Lundir eru í lágum dölum í Bresku-Kólumbíu norður að vatnasvæði Thompson, Fraser og Columbia áa. Gulfura þekur 80%, Black Hills í Suður-Dakota. Hún finnst í lágum fjöllum og toppum meðalhárra fjalla í norður, mið og suður, Klettafjöllum, í Fossafjöllum, í Sierra Nevada, og í hafrænum svæðum Strandfjöll. Í Arizona, er hún ríkjandi í Mogollon Rim og dreifð á Mogollon Plateau og meðalháum fjallatoppum í Arizona og New Mexico. Hún vex ekki í Mexíkó.

Brunahringrás fyrir gulfuru er 5 til 10 ár, þar sem náttúruleg íkviknun hefur skógarelda með litlum skaða.

Nálar "Pinus ponderosa" eru eina þekkta fæða lirfu gelechiid fiðrildisins "Chionodes retiniella". "Grosmannia clavigera" smitast í við "P. ponderosa" úr göngum allra tegunda ættkvíslarinnar "Dendroctonus", sem hefur gert mikinn skaða (Bandaríkjunum).
Fausto Cercignani

Fausto Cercignani (fæddur 21. mars 1941) er ítalskur fræðimaður, ritgerðarhöfundur og ljóðskáld.

Starfsemi.

Fausto Cercignani hefur kennt á ýmsa ítalska háskóla sem prófessor í ensku, germönskum málvísindum og þýska bókmenntum. Helstu svið rannsókna hanns hafa verið enska framburður á tímum Shakespeare, germönsk tungumál og þýskar bókmenntir.

Ljóðlist.

Ljóðum Cercignanis hefur verið safnað í eitt bindi, "Scritture. Poesie edite e inedite", Torino 2015.

Cercignani hefur einnig tilraunir með að þýða eigin ljóð.

Verðlaun.

Österreichisches Ehrenkreuz für Wissenschaft und Kunst I. Klasse - Milano, 1996
Homo Faber

Homo Faber er skáldsaga eftir svissneska rithöfundinn Max Frisch. Sagan var fyrst gefin út í Þýskalandi árið 1957. Sagan er frásögn í fyrstu persónu og söguhetjan Walter Faber er farsæll verkfræðingur sem ferðast um Evrópu og Suður-Ameríku á vegum UNESCO. Heimsmynd hans sem byggir á rökfræði, líkindareikningi og tækni er skoruð á hólm gegnum röð ótrúlegra tilviljana. Þegar tilviljanir og fortíð hans koma saman þá kvarnast upp úr tæknihyggju hans og hann neyðist til að skoða líf sitt í nýju og framandi ljósi. Sögupersónan Homo Faber er tæknivera sem afneitar tilfinningum, gróanda og frósemi og lítur á manneskjuna sem nokkurs konar vél. Undirtitill bókarinnar er skýrsla, skýrsla sem Walter Faber skrifar um líf sitt. Þessari skýrslu er skipt i tvo kafla og er hver kafli skrifaður í brotum sem ekki eru í tímaröð og líkjast dagbókarbrotum.

Bókin kom út 1987 í íslenskri þýðingu Ástráðs Eysteinssonar og Eysteins Þorvaldssonar.
Kljásteinavefstaður

Kljásteinavefstaður er vefstaður þar sem uppistöður eru hengdar í steina með gati í. Allt frá steinöld hafa slíkir vefstaðir þar sem ofið er með höföldum verið til. Kljásteinarnir hafa varðveist. Í Jeríkó hafa fundist sjö þúsund ára gamlir kljásteinar. Á víkingaöld klæddust menn fatnaði sem ofinn var í kljásteinavefstað.

Í fornu ljóði Darraðarljóð sem fjallar um Brjánsbardaga er myndlíking um vef sem ofinn er úr görnum manna og harðkléaður manna höfðum (mannahöfuð höfð fyrir kljásteina, kléa).
Darraðarljóð

Darraðarljóð er kvæði sem fjallar um Brjánsbardaga sem háður var 23. apríl 1014. Kvæðið er í Njálu og þar er því lýst að í Katanesi í Skotlandi hafi maður að nafni Dörruður séð tólf menn ríða saman til dyngju og farið þangað og þar séð konur sem sett höfðu upp vef (kljásteinavefstað) þar sem mannshöfuð voru notuð í stað kljásteina og ofið úr mannsþörmum með því að nota sverð og ör. Konurnar kváðu vísur.
Fulgencio Batista

Fulgencio Batista y Zaldívar (16. janúar 1901 – 6. ágúst 1973) var kúbverskur herforingi og stjórnmálamaður sem var tvívegis forseti Kúbu. Hann var lýðræðislega kjörinn forseti frá 1940 til 1944 og einræðisherra með stuðningi Bandaríkjanna frá 1952 til 1959, en þá var honum steypt af stóli í kúbversku byltingunni.

Batista komst fyrst til valda í herforingjauppreisn árið 1933 þegar bráðabirgðastjórn Carlos Manuel de Céspedes y Quesada var steypt af stóli. Hann útnefndi síðan sjálfan sig yfirhershöfðingja kúbverska hersins með ofurstatign og réð í gegnum fimm manna þjóðstjóraveldi. Hann stýrði Kúbu þannig í gegnum strengjabrúðuforseta sína þar til hann var sjálfur kjörinn forseti árið 1940 eftir popúlíska kosningaherferð. Hann innleiddi nýja kúbverska stjórnarskrá árið 1940 sem var talin framfarasöm á sínum tíma og gegndi embætti forseta til ársins 1944. Eftir að kjörtímabili hans lauk settist hann að í Flórída en sneri aftur til Kúbu til að bjóða sig fram á ný árið 1952. Þar sem ljóst var að hann myndi tapa framdi Batista valdarán.

Sem einræðisherra naut Batista fjár-, hernaðar- og stjórnmálaaðstoðar frá ríkisstjórn Bandaríkjanna. Batista nam úr gildi stjórnarskrá ársins 1940 og svipti Kúbverja flestum réttindum, þar á meðal rétti til verkfalls. Hann snerist á sveif með ríkustu landeigendunum sem áttu stærstu sykurplantekrurnar og ríkti yfir stöðnuðum efnahag þar sem gjáin milli hinna ríku og fátæku breikkaði stöðugt. Brátt var mestallur sykuriðnaðurinn í höndum Bandaríkjamanna og um 70% alls ræktarlands var í eigu útlendinga. Ríkisstjórn Batista græddi kerfisbundið á því að arðræna Kúbu og gerði bæði samninga við bandarísku mafíuna, sem stjórnaði spilavítum, fíkniefna- og vændissölu í Havana, og við bandarísk stórfyrirtæki sem greiddu honum fúlgur fjár. Batista kvað niður óánægju sem braust oft út í stúdentaóeirðum og mótmælum með strangri ritskoðun og leynilögreglu sem beitti ofbeldi, pyntun og aftökum á almannafæri. Talningar á þeim sem voru drepnir með þessum hætti á stjórnartíð Batista eru nokkuð á reiki; hinar lægstu nema nokkrum hundruðum eða þúsundum og hinar hæstu um 20.000.

Skæruliðar undir stjórn Fidels Castro háðu stríð á landsbyggðinni gegn Batista frá desember 1956 til desember 1958. Batista var loks sigraður af uppreisnarmönnum undir stjórn Che Guevara í orrustu við Santa Clara á nýársdag 1959. Batista flúði eyjuna með persónuleg auðævi sín og kom til dóminíska lýðveldisins, þar sem bandamaður hans, Rafael Trujillo, réð með einræðisvaldi. Batista fékk síðar hæli hjá stjórn António de Oliveira Salazar í Portúgal og bjó þar fyrst á Madeiraeyjum og síðar í Estoril nálægt Lissabon. Batista tók þátt í viðskiptum á Spáni og bjó þar í Guadalmina nærri Marbella þegar hann lést úr hjartaáfalli þann 6. ágúst 1973.
Misodendron gayanum

Misodendron gayanum er viðarkennd jurt sem var fyrst lýst af Van Tiegh.. "Misodendron gayanum" er í ættkvíslinni "Misodendron" og ættbálkinum Misodendraceae. Engar undirtegundir eru skráðar í Catalogue of Life.
Crocus cartwrightianus

Crocus cartwrightianus er tegund blómplantna af sverðliljuætt, sem finnst í Grikklandi og Krít. Hann verður um 5 sm hár. Blómin eru fjólulit til hvít með purpuralitum æðum og áberandi rauðu fræni, og koma með blöðunum að hausti og vetri.

Fræðiheitið "cartwrightianus" vísar til 19du aldar breska konsúlsins í Konstatínópel, John Cartwright.

"C. cartwrightianus" er talin vera villt upprunategund Saffrankrókus ("Crocus sativus"). Saffran kom líklega fyrst fram á Krít. Uppruni í vestur eða mið Asíu, þó að hann sé oft grunaður, er talinn ólíklegur af grasafræðingum.

Þessi tegund finnst gjarnan á kalksteinssvæðum á Attica skaga í Grikklandi. Það hafa fundist merki um ræktun þessarar tegundar í Forngrikklandi svo seint sem snemma á Mið-Mínóska tímabilinu, eins og sést á veggmyndinni; "Saffron Gatherer", sem sýnir söfnun á krókus.
Gaston Doumergue

Gaston Doumergue (1. ágúst 1863 – 18. júní 1937) var franskur stjórnmálamaður og forseti Frakklands frá 1924 til 1931. Hann var einnig forsætisráðherra Frakklands bæði fyrir og eftir forsetatíð sína. Doumergue er bæði eini mótmælandinn sem hefur gegnt forsetaembætti Frakklands og eini forsetinn sem kvæntist á meðan hann var í embætti. Doumergue er almennt talinn með vinsælli forsetum Frakklands, sérstaklega miðað við hinn umdeilda forvera sinn, Alexandre Millerand.

Þegar Alexandre Millerand neyddist til að segja af sér sem forseti árið 1924 var Doumergue, sem var þá forseti franska þingsins, kjörinn til að taka við embættinu. Sem forseti Frakklands opnaði Doumergue sumarólympíuleikana árið 1924 í París. Doumergue tók þá ákvörðun að senda Philippe Pétain til Rif í Marokkó til að hjálpa Spánverjum að kveða niður uppreisn gegn nýlendustjórn þeirra. Um svipað leyti tók Doumergue einnig á móti marokkóska soldáninum Moulay Youssef og opnaði með honum Parísarmoskuna. Árið 1930 heimsótti Doumergue Alsír til að fagna hundrað ára afmæli franskra yfirráða í landinu.
Raúl Castro

Raúl Modesto Castro Ruz (f. 3. júní 1931) er kúbverskur stjórnmálamaður og fyrrverandi forseti Kúbu. Hann steig í það embætti þegar bróðir hans, Fidel Castro, settist í helgan stein árið 2008. Árið 2011 var hann útnefndur aðalritari kúbverska kommúnistaflokksins.

Áður en Castro tók við forsetaembættinu var hann einn leiðtoga kúbverska hersins frá 1969 til 2008 og þjónaði því embætti lengur en nokkur annar. Hann var útnefndur forsætisráðherra Kúbu vegna veikinda forvera sinna árið 2006. Castro varð síðan formlega forseti þann 24. febrúar 2008 eftir að Fidel Castro lýsti yfir að hann myndi ekki bjóða sig fram þann 19. febrúar 2008.

Castro var endurkjörinn þann 24. febrúar 2013. Stuttu síðar lýsti hann því yfir að annað kjörtímabilið myndi vera hans síðasta og að hann myndi ekki bjóða sig fram á ný árið 2018. Í ríkissjónvarpinu lýsti hann því yfir þann 21. desember 2017 að hann myndi láta af embætti þann 19. apríl 2018 eftir að þjóðþingið hefði kosið eftirmann hans í kjölfar þingkosninganna það ár.

Castro lét af embætti á tilsettum tíma í apríl 2018. Við forsetaembættinu tók stuðningsmaður Castro-bræðra, Miguel Díaz-Canel. Castro var þó áfram aðalritari kúbverska kommúnistaflokksins þar til hann sagði af sér þann 16. apríl árið 2021.
Vallabía

Vallabía eru meðalstór eða smá pokadýr í ættinni "Macropodidae" sem finnast í Ástralíu og Nýju-Gíneu. Þær eru í sömu ætt og kengúrur og stundum sömu ættkvísl, en kengúrur eru aðallega flokkaðar sem sex stærstu tegundir ættarinnar. Vallabía er í raun óformleg flokkun á „macropod“ sem er minni en kengúra, eða wallaroo sem ekki hefur verið flokkuð öðruvísi.

Orðsifjar.

Orðið vallabía kemur úr ensku "wallaby" sem aftur kemur úr dharug-máli: "walabi" eða "waliba".

Tegundir.

Ættkvíslin "Macropus"

Ættkvíslin "Petrogale"

Ættkvíslin "Lagostrophus"

Ættkvíslin "Dorcopsis"

Ættkvíslin "Onychogalea"

Ættkvíslin "Thylogale"

Ættkvíslin "Dorcopsulus"

Ættkvíslin "Wallabia"
The Flash

The Flash eru bandarískir sjónvarpsþættir sem byggja á teiknimyndasögum frá DC og fjalla um Barry Allen eða The Flash sem er gæddur þeim hæfileikum að geta hlaupið hraðar en nokkur maður. Þættirnir eru svokallað "spin-off" frá þáttunum Arrow en í þeim þáttum birtist persónan The Flash fyrst. Það var í október 2014 sem þættirnir hófu göngu sína en þeir hafa verið sýndir á Stöð 2 hérlendis.

Söguþráður.

Þættirnir fjalla um vísindamanninn Barry Allen sem starfar sem rannsóknarmaður á glæpavettvangi. Þegar Barry er 11 ára verður hann vitni að hrottalegu morði móður sinnar. Faðir hans er dæmdur sekur fyrir morðið á eiginkonu sinni og endar í fangelsi. Barry er samt sem áður sannfærður um sakleysi föður síns og berst fyrir því að fá hann látinn lausan. Vegna þessarra atburða elst Barry upp hjá lögreglumanninum Joe West og dóttur hans Iris. Eina stormasama nótt bilar öreindahraðall fyrirtækisins S.T.A.R. Labs sem veldur því að stór hluti borgarinnar Central City verður fyrir mikilli geislun. Sömu nótt verður Barry fyrir eldingu og leggst í dá. Þegar hann loksins vaknar upp úr dáinu mánuðum síðar kemst hann að því að hann hefur öðlast ofurkrafta.
Søstrene Grene

Søstrene Grene („Grene systurnar“) er danskt smásölufyrirtæki sem var stofnað í Árósum árið 1973 af hjónunum Inger Grene og Knud Cresten Vaupell Olsen. Höfuðstöðvarnar eru enn í dag staðsettar í Árósum.

Í dag er Mikkel Grene, sonur stofnendanna, forstjóri fyrirtækisins. Bróðir hans Cresten Grene er listrænn stjórnandi fyrirtækins

Søstrene Grene verslanir eru eins og völundarhús og þar er ávallt spiluð klassísk tónlist. Í búðunum er að finna skandinavíska hönnun, húsbúnað, eldhúsvörur, gjafir, ritföng og fleira.

„Systurnar“ sem nafnið vísar til eru ekki raunverulegar. Þær má finna á skiltum í versluninni.

Verslanir.

Fyrsta verslunin opnaði í Árósum árið 1973. Næstu verslanir opnuðu í Álaborg og Herning árið 1989 og þar eftir opnuðu fleiri búðir í Danmörku. Árið 2005 opnaði fyrsta verslunin utan Danmerkur á Íslandi. Árið 2006 opnuðu verslanir í Noregi og Svíþjóð. Ár9ð 2015 opnuðu 20 nýjar verslanir í Danmörku. Í dag eru Søstrene Grene verslanir í 15 löndum: Danmörku, Noregi, Svíþjóð, Íslandi, Japan, Englandi, Írlandi, Norður-Írlandi, Hollandi, Spáni, Frakklandi, Færeyjum, Þýskalandi, Sviss og í Austurríki.
Hermóður hinn hvati

Hermóður hinn hvati er persóna í norrænni goðafræði. Hann er einn ása og er talinn sonur Óðins og sendiboði hans. Sú saga fer af Hermóði að eftir dauða Baldurs var Hermóður sendur á Sleipni til Heljar til þess að freista þess að endurheimta hann. Hermóður dvaldist eina nótt í sal Heljar. Hel fól ásum það verkefni að fá alla lifandi hluti til að gráta Baldur til þess að endurheimta hann frá dauðanum. Hermóður birtist ekki í öðrum sögum.
Áfram Latibær! (leikrit)

Áfram Latibær! er barnaleikrit eftir Magnús Scheving sem er byggt á samnefndri bók höfundarins. Leikritið var frumsýnt árið 1996 í Loftkastalanum og naut mikilla vinsælda. Baltasar Kormákur leikstýrði en með hlutverk fóru Magnús Scheving, Selma Björnsdóttir, Steinn Ármann Magnússon, Ingrid Jónsdóttir, Jón Stefán Kristjánsson, Ólafur Guðmundsson, Magnús Ólafsson, Sigurveig Jónsdóttir, Sigurjón Kjartansson, Ari Matthíasson Pálína Jónsdóttir, Þórhallur Ágústsson og Guðmundur Andrés Erlingsson.

Söguþráður.

Sagan fjallar um íbúa Latabæjar sem eru hin mestu letiblóð og hugsa ekkert um heilsuna. Bæjarstjóranum þykir þetta afar slæmt því hann hefur nýlega fengið bréf um að halda skuli íþróttahátíð í Latabæ þar sem bæjarbúar eiga að keppa í hinum ýmsu greinum. Eftir árangurslausa tilraun til að fá íbúa bæjarins til þess að taka þátt á hátíðinni er bæjarstjórinn við það að gefast upp en þá kemur sjálfur íþróttaálfurinn til bjargar. Íþróttaálfurinn hvetur bæjarbúa til að hreyfa sig og kennir þeim hvernig á að lifa heilbrigðari lífsstíl.
Richard Bach

Juniperus komarovii

er tegund barrtrés af einisætt. Hann finnst eingöngu í Kína.